b'\n_START_ARTICLE_\nAnton \xc5\xbdeleznikar\n_START_SECTION_\n\xc5\xbdivljenje in delo\n_START_PARAGRAPH_\nAnton P(avel) \xc5\xbdeleznikar se je rodil v dru\xc5\xbeini kirurga Vinka \xc5\xbdeleznikarja. Po gimnaziji v Mariboru, kjer je leta 1948 maturiral je v Ljubljani \xc5\xa1tudiral elektrotehniko in 1956 diplomiral. Magisterij je opravil 1966 ter 1967 doktoriral z disertacijo Splo\xc5\xa1na teorija substitucijskih algoritmov in njena povezava z digitalnimi avtomati. V letih 1955\xe2\x80\x931980 je bil zaposlen na Institutu Jo\xc5\xbeej Stefan v Ljubljani, od 1980 je bil svetovalec za tehnolo\xc5\xa1ki razvoj v Iskri Delti. Na Fakulteti za elektrotehniko v Ljubljani je bil 1975 izvoljen za docenta, 1977 za izrednega in 1982 za rednega profesorja za predmet prevajalniki. Na Univerzi v Mariboru je na Tehni\xc5\xa1ki fakulteti predaval filozofijo in teoriji informatike._NEWLINE_Med letoma 1967 in 1975 je bil predstavnik v Mednarodnem zdru\xc5\xbeenju za informatiko (International Federation for Information Processing - IFIP) in 1971 organiziral svetovni kongres IFIP v Ljubljani. Med letoma 1976 in 1981 je bil predsednik Slovenskega dru\xc5\xa1tva Informatika, od 1977 tudi urednik \xc4\x8dasopisa Informatica._NEWLINE_V raziskovalnem delu se je prof. dr. \xc5\xbdeleznikar posvetil teoriji preklopnih vezij, funkciji algebralne logike, avtomatiki, algoritmom, informacijski logiki, paralelnim ra\xc4\x8dunalni\xc5\xa1kim sistemom, ukvarjal pa se je tudi s strategijo ra\xc4\x8dunalni\xc5\xa1ke industrije, od 1980 pa najve\xc4\x8d z umetno intelegenco in zavestjo. Na univerzi Charleton (Illinois, ZDA) so ob njegovi sedemdesetletnici priredili konferenco o filozofiji in znanosti zvesti, na kateri je imel glavne referate. Za svoje delovanje je prejel ve\xc4\x8d priznanj.'